Hotărârea Curții (Marea Cameră) din 22 noiembrie 2022 – Comisia Europeană/Consiliul Uniunii Europene
(Cauza C-24/20)1
[Acțiune în anulare – Decizia (UE) 2019/1754 – Aderarea Uniunii Europene la Actul de la Geneva al Acordului de la Lisabona privind denumirile de origine și indicațiile geografice – Articolul 3 alineatul (1) TFUE – Competența exclusivă a Uniunii – Articolul 207 TFUE – Politica comercială comună – Aspecte comerciale ale proprietății intelectuale – Articolul 218 alineatul (6) TFUE – Dreptul de inițiativă al Comisiei Europene – Modificare de către Consiliul Uniunii Europene a propunerii Comisiei – Articolul 293 alineatul (1) TFUE – Aplicabilitate – Articolul 4 alineatul (3), articolul 13 alineatul (2) și articolul 17 alineatul (2) TUE – Articolul 2 alineatul (1) TFUE – Principiile atribuirii competențelor, echilibrului instituțional și cooperării loiale]
Limba de procedură: engleza
Părțile
Reclamantă: Comisia Europeană (reprezentanți: inițial F. Castillo de la Torre, I. Naglis și J. Norris, ulterior F. Castillo de la Torre, M. Konstantinidis și J. Norris, agenți)
Pârât: Consiliul Uniunii Europene (reprezentanți: A. Antoniadis, M. Balta și A.‑L. Meyer, agenți)
Intervenienți în susținerea pârâtului: Regatul Belgiei (reprezentanți: M. Jacobs, C. Pochet și M. Van Regemorter, agenți), Republica Cehă (reprezentanți: K. Najmanová, H. Pešková, M. Smolek și J. Vláčil, agenți), Republica Elenă (reprezentanți: K. Boskovits și M. Tassopoulou, agenți), Republica Franceză (reprezentanți: G. Bain, J.‑L. Carré, A.‑L. Desjonquères și T. Stéhelin, agenți), Republica Croația (reprezentant: G. Vidović Mesarek, agent), Republica Italiană (reprezentanți: G. Palmieri, agent, assistată de P. Gentili, avvocato dello Stato), Ungaria (reprezentanți: M. Z. Fehér și K. Szíjjártó, agenți), Regatul Țărilor de Jos (reprezentanți: M. K. Bulterman și J. Langer, agenți), Republica Austria (reprezentanți: A. Posch, E. Samoilova, J. Schmoll, agenți, și H. Tichy), Republica Portugheză (reprezentanți: inițial P. Barros da Costa, L. Inez Fernandes, J. P. Palha și R. Solnado Cruz, agenți, ulterior P. Barros da Costa, J. P. Palha și R. Solnado Cruz, agenți)
Dispozitivul
Anulează articolul 3 și, în măsura în care conține trimiteri la statele membre, articolul 4 din Decizia (UE) 2019/1754 a Consiliului din 7 octombrie 2019 privind aderarea Uniunii Europene la Actul de la Geneva al Acordului de la Lisabona privind denumirile de origine și indicațiile geografice.
Menține efectele părților anulate ale Deciziei (UE) 2019/1754 numai în măsura în care privesc statele membre care, la data pronunțării prezentei hotărâri, au făcut deja uz de autorizarea, prevăzută la articolul 3 din decizia menționată, de a ratifica Actul de la Geneva al Acordului de la Lisabona privind denumirile de origine și indicațiile geografice sau de a adera la acesta, alături de Uniune, până la intrarea în vigoare a unei noi decizii a Consiliului într-un termen rezonabil, care să nu depășească șase luni de la această dată.
Obligă Consiliul Uniunii Europene la plata cheltuielilor de judecată.
Regatul Belgiei, Republica Cehă, Republica Elenă, Republica Franceză, Republica Croația, Republica Italiană, Ungaria, Regatul Țărilor de Jos, Republica Austria și Republica Portugheză suportă propriile cheltuieli de judecată.
____________
1     JO C 77, 9.3.2020.